title: Aramón Formigal
text: Aramón Formigal ye una estación d'esquí aragonesa d'o grupo Aramón situata en O Fornigal, termin municipal de Sallent de Galligo, en a val de Tena (Pireneu Aragonés).
  
  Con 137 kilometros de superficie esquiable ye a estación d'esquí mas gran d'o Pireneu y tamién a mas gran d'o Estato espanyol.
  
  Zonas 
  A estación ye dividita en 4 grans zonas, subdividitas en atras mas chicotas:
  
   Zona Tres Hombres (Crestas) ye a zona mas oriental d'a estación y tamién a mas antiga. O pico Tres Hombres, a tuca mas alta d'a estación, da nombre a la zona a on se i troba. S'encluye en ista zona d'a estación a zona Sextas a on d'antis mas yera o "uego" u telecabina Sextas que puyaba dende a urbanización dica la zona Cantal. A zona Tres Hombres ye tradicionalment una zona d'esquiadors expertos con muitas pistas negras y royas como a mitica Tres Hombres, con un descenso de 800 m dende una cota de 2.300.
   Zonas Sarrios unita a l'anterior a traviés d'a zona Cantal, ye a segunda zona mas antiga. Bi ha tot tipo de servicios como restaurant y cafetería y a Escuela Española d'Esquí. En a parti mas alta d'ista zona se situa la dita zona Izas con una chicota cafetería. Ye una zona ta esquiadors meyos y prencipiants.
   Zona Anayet, desalpartata de l'anterior por o pico Royo, se i accede a traviés d'o Collado. Ye una d'as zonas mas modernas y tien toz os servicios como restaurant, cafetería y escuela d'esquí.
   Zona Portalet, ye a mas moderna d'as zonas de Formigal. S'estendilla dica o Portalet, cuasi en a muga con Francia, y por a val d'Espelunciecha, en a mas polemica d'as enamplacions d'a estación. S'ubrió lo 6 de chinero de 2005.
  
  Servicios 
  Ofreixe os servicios habituals d'una estación d'esquí remuntes, anfermería, escuela d'esquí, logadura de material, restaurants, etcetra. Tamién ye ubierta en estiu con una gran cantidat de posibilidaz en a val de Tena como baixata de barrancos, espeleolochía, puenting, rafting, Mountain Bike u pesca.
  
  Antimás tien 3 pistas especials: Snow Park, Bidio Slalom y Tubers.
  
  Vinclos externos 
   Pachina d'a estación d'esquí.
   Listau d'estacions de Infoaventura.
   Listau d'estacions de Todonieve.
  
  Estacions d'esquí d'Aragón